               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.5.2017
            COM(2017) 269 final
            2017/0109(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης ΕΕ – Δημοκρατίας της Μολδαβίας όσον αφορά την τροποποίηση του παραρτήματος XXVI της συμφωνίας σύνδεσης ΕΕ-Δημοκρατίας της Μολδαβίας, της 27ης Ιουνίου 2014

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, υπογράφηκε στις 27 Ιουνίου 2014. Στο παράρτημα XXVI της εν λόγω συμφωνίας ορίζεται ότι η Δημοκρατία της Μολδαβίας προβαίνει στην προσέγγιση του τελωνειακού της κώδικα με τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (εφεξής «ο κοινοτικός τελωνειακός κώδικας»).

                  Κατά την υπογραφή της συμφωνίας σύνδεσης, ο κοινοτικός τελωνειακός κώδικας εφαρμοζόταν στην Ευρωπαϊκή Ένωση.

                  Ο ενωσιακός τελωνειακός κώδικας εκδόθηκε στις 9 Οκτωβρίου 2013 ως ο κανονισμός (ΕΕ) αριθ. 952/2013. Την 1η Μαΐου 2016 οι ουσιαστικές διατάξεις του τέθηκαν σε εφαρμογή στην Ευρωπαϊκή Ένωση, καταργώντας τον κοινοτικό τελωνειακό κώδικα.

                  Στόχος του παραρτήματος XXVI ήταν να διασφαλιστεί ότι ο τελωνειακός κώδικας της Δημοκρατίας της Μολδαβίας συνάδει με τους ισχύοντες κανόνες στην Ευρωπαϊκή Ένωση. Οι διαφορές σε ορισμένους τομείς μεταξύ των διατάξεων του κοινοτικού τελωνειακού κώδικα και του ενωσιακού τελωνειακού κώδικα, ο οποίος τον διαδέχτηκε, συνεπάγονται ότι ο στόχος αυτός μπορεί να επιτευχθεί μόνο αν η Δημοκρατία της Μολδαβίας προβεί στην προσέγγιση του τελωνειακού της κώδικα με τον ενωσιακό τελωνειακό κώδικα.

                  Στη συνεδρίαση της 6ης Οκτωβρίου 2016 της υποεπιτροπής τελωνειακής συνεργασίας ΕΕ-Δημοκρατίας της Μολδαβίας συμφωνήθηκε ότι η αναφορά στον τελωνειακό κανονισμό που εφαρμόζεται στην Ευρωπαϊκή Ένωση θα πρέπει, ως εκ τούτου, να επικαιροποιηθεί. Συμφωνήθηκε ακόμη ότι η τροποποίηση δεν επηρεάζει την προθεσμία για την προσέγγιση που ορίζεται στο παράρτημα XXVI της συμφωνίας σύνδεσης.

               •Συνοχή με τις ισχύουσες διατάξεις στον τομέα πολιτικής

                  Ο κύριος στόχος της προτεινόμενης τροποποίησης είναι να εδραιωθεί η ασφάλεια δικαίου όσον αφορά την κατεύθυνση της προσέγγισης στην οποία είναι υποχρεωμένη να προβεί η Δημοκρατία της Μολδαβίας δυνάμει της συμφωνίας σύνδεσης. Με τον τρόπο αυτό θα εξασφαλιστεί η συνοχή με τις ισχύουσες διατάξεις στον τομέα της τελωνειακής συνεργασίας μεταξύ της ΕΕ και της Δημοκρατίας της Μολδαβίας.

               •Συνοχή με άλλες πολιτικές της Ένωσης

                  Άνευ αντικειμένου.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Το άρθρο 436 παράγραφος 3 της συμφωνίας σύνδεσης ΕΕ – Δημοκρατίας της Μολδαβίας ορίζει ότι το Συμβούλιο Σύνδεσης έχει την εξουσία να εγκρίνει τις τροποποιήσεις των παραρτημάτων της συμφωνίας σύνδεσης.

                  Το άρθρο 207 και το άρθρο 218 παράγραφος 9 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν ισχύει η αρχή της επικουρικότητας.

               •Αναλογικότητα

                  Η πρόταση δεν υπερβαίνει όσα είναι αναγκαία ή κατάλληλα για την επίτευξη των επιδιωκόμενων αποτελεσμάτων.

               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η παρούσα πρόταση δεν έχει επιπτώσεις στον προϋπολογισμό της Ευρωπαϊκής Ένωσης.

               2017/0109 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης ΕΕ – Δημοκρατίας της Μολδαβίας όσον αφορά την τροποποίηση του παραρτήματος XXVI της συμφωνίας σύνδεσης ΕΕ-Δημοκρατίας της Μολδαβίας, της 27ης Ιουνίου 2014

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 και το άρθρο 218 παράγραφος 9,

               Έχοντας υπόψη τον κανονισμό (ΕΕ) αριθ. 952/2013 για τη θέσπιση του ενωσιακού τελωνειακού κώδικα,

               Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, της 27ης Ιουνίου 2014, και ιδίως το άρθρο 436 παράγραφος 3,

               Έχοντας υπόψη τα συμπεράσματα της συνεδρίασης της υποεπιτροπής τελωνειακής συνεργασίας Ευρωπαϊκής Ένωσης – Δημοκρατίας της Μολδαβίας της 6ης Οκτωβρίου 2016,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, υπογράφηκε στις 27 Ιουνίου 2014.

               (2)Στο άρθρο 201 της συμφωνίας σύνδεσης προβλέπεται η υποχρέωση της σταδιακής προσέγγισης προς το τελωνειακό δίκαιο της Ένωσης και προς ορισμένες διατάξεις του διεθνούς δικαίου σύμφωνα με το παράρτημα XXVI της συμφωνίας.

               (3)Στο παράρτημα XXVI της συμφωνίας ορίζεται ότι η προσέγγιση εκτελείται προς τις διατάξεις του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα.

               (4)Ο κανονισμός (ΕΟΚ) αριθ. 2913/92 καταργήθηκε και από την 1η Μαΐου 2016 στην Ευρωπαϊκή Ένωση εφαρμόζονται οι ουσιαστικές διατάξεις του κανονισμού (ΕΕ) αριθ. 952/2013 για τη θέσπιση του ενωσιακού τελωνειακού κώδικα.

               (5)Στη συνεδρίαση της 6ης Οκτωβρίου 2016 της υποεπιτροπής τελωνειακής συνεργασίας Ευρωπαϊκής Ένωσης – Δημοκρατίας της Μολδαβίας συνήχθη το συμπέρασμα ότι το παράρτημα XXVI της συμφωνίας θα πρέπει να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1. Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης ΕΕ – Δημοκρατίας της Μολδαβίας όσον αφορά τις τροποποιήσεις του παραρτήματος XXVI της συμφωνίας σύνδεσης βασίζεται στο σχέδιο απόφασης που επισυνάπτεται στην παρούσα απόφαση.

               2. Οι εκπρόσωποι της Ένωσης στο Συμβούλιο Σύνδεσης ΕΕ – Δημοκρατίας της Μολδαβίας μπορούν να συμφωνήσουν τεχνικές διορθώσεις ήσσονος σημασίας στο σχέδιο απόφασης που αναφέρεται στην παράγραφο 1 χωρίς περαιτέρω απόφαση του Συμβουλίου.

               Άρθρο 2

               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

               Βρυξέλλες,

                     Για το Συμβούλιο

                     Ο Πρόεδρος

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.5.2017
            COM(2017) 269 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης ΕΕ – Δημοκρατίας της Μολδαβίας όσον αφορά την τροποποίηση του παραρτήματος XXVI της συμφωνίας σύνδεσης ΕΕ-Δημοκρατίας της Μολδαβίας, της 27ης Ιουνίου 2014

               ΑΠΟΦΑΣΗ αριθ. X/2017 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΥΡΩΠΑΪΚΗΣ ΕΝΩΣΗΣ-ΔΗΜΟΚΡΑΤΙΑΣ ΤΗΣ ΜΟΛΔΑΒΙΑΣ

               της XX XXXXXX 2017

               όσον αφορά την τροποποίηση του παραρτήματος XXVI της συμφωνίας σύνδεσης ΕΕ-Δημοκρατίας της Μολδαβίας, της 27ης Ιουνίου 2014

               ΤΟ ΣΥΜΒΟΥΛΙΟ ΣΥΝΔΕΣΗΣ ΕΥΡΩΠΑΪΚΗΣ ΕΝΩΣΗΣ – ΔΗΜΟΚΡΑΤΙΑΣ ΤΗΣ ΜΟΛΔΑΒΙΑΣ,

               Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, και ιδίως το άρθρο 436 παράγραφος 3,

               Εκτιμώντας τα ακόλουθα:

               (1)Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, υπογράφηκε στις 27 Ιουνίου 2014.

               (2)Στο άρθρο 201 της συμφωνίας σύνδεσης προβλέπεται η υποχρέωση της σταδιακής προσέγγισης προς το τελωνειακό δίκαιο της Ένωσης και προς ορισμένες διατάξεις του διεθνούς δικαίου σύμφωνα με το παράρτημα XXVI της συμφωνίας.

               (3)Στο παράρτημα XXVI της συμφωνίας ορίζεται ότι η προσέγγιση εκτελείται προς τις διατάξεις του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα.

               (4)Ο κανονισμός (ΕΟΚ) αριθ. 2913/92 καταργήθηκε και από την 1η Μαΐου 2016 στην Ευρωπαϊκή Ένωση εφαρμόζονται οι ουσιαστικές διατάξεις του κανονισμού (ΕΕ) αριθ. 952/2013 για τη θέσπιση του ενωσιακού τελωνειακού κώδικα.

               (5)Στη συνεδρίαση της 6ης Οκτωβρίου 2016 της υποεπιτροπής τελωνειακής συνεργασίας Ευρωπαϊκής Ένωσης – Δημοκρατίας της Μολδαβίας συνήχθη το συμπέρασμα ότι το παράρτημα XXVI της συμφωνίας θα πρέπει να τροποποιηθεί αναλόγως,

               ΑΠΟΦΑΣΙΖΕΙ:

               Άρθρο 1

               Το παράρτημα XXVI της συμφωνίας σύνδεσης ΕΕ-Δημοκρατίας της Μολδαβίας, της 27ης Ιουνίου 2014, τροποποιείται σύμφωνα με το παράρτημα I της παρούσας απόφασης.

               Άρθρο 2

               Η παρούσα απόφαση αρχίζει να ισχύει την ημέρα της έκδοσής της.

               Βρυξέλλες, XX XXXX 2017

               Για το Συμβούλιο Σύνδεσης

               ΠΑΡΑΡΤΗΜΑ

               Το πρώτο τμήμα του παραρτήματος XXVI της συμφωνίας σύνδεσης ΕΕ-Δημοκρατίας της Μολδαβίας, της 27ης Ιουνίου 2014, τροποποιείται ως εξής:

               Η αναφορά «κανονισμός (ΕΟΚ) αριθ. 2913/92 του Συμβουλίου, της 12 Οκτωβρίου 1992, περί θεσπίσεως κοινοτικού τελωνειακού κώδικα» αντικαθίσταται από την αναφορά «κανονισμός (ΕΕ) αριθ. 952/2013 για τη θέσπιση του ενωσιακού τελωνειακού κώδικα».